En mand i Frederikshavn slap nådigt fra at lukke øjnene, mens maden brændte på - det blev kun til røgskader i hans bolig søndag aften.

Søndag aften klokken 22 blev beboerne i en ejendom på Knudensvej i Frederikshavn alvorligt bekymrede, da der begyndte at komme røg ud fra en af boligerne. Derfor blev politi og brandvæsen tilkaldt, og da de skaffede sig adgang til boligen, kunne de heldigvis se, at det kun begrænsede sig til røg. Den 57-årige mandlige beboer var nemlig faldet i søvn midt i madlavningen, så maden var brændt kraftigt på. Den 57-årige mand blev hjulpet ud af sin bolig og sendt til tjek på Hjørring Sygehus for røgforgiftning. Hans lejlighed har ifølge vagtchef ved Nordjyllands Politi, Karsten Højrup Kristensen, fået nogle røgskader. Men ellers er manden sluppet med forskrækkelsen. Sådan da. - Han får muligvis en sigtelse for overtrædelse af beredskabsloven, men det er ikke afgjort endnu, siger Karsten Højrup Kristensen.